**สโมสรฟุตบอลเดอะนิวเซนส์แห่งออสเวสตรีทาวน์และคลันซันต์ฟรายด์** (อังกฤษ: The New Saints of Oswestry Town & Llansantffraid Football Club เวลส์: *Clwb Pêl-droed y Seintiau Newydd*) หรือเป็นที่รู้จักในชื่อ **เดอะนิวเซนส์** หรือ **ทีเอ็นเอส** เป็นสโมสรฟุตบอลตัวแทนจากเมืองออสเวสตรีในมณฑลชรอปเชอร์ ประเทศอังกฤษ และหมู่บ้านคลันซันต์ฟรายด์-อัม-เมฮายน์ (เวลส์: *Llansantffraid-ym-Mechain*) ในมณฑลโพวิส ประเทศเวลส์ ซึ่งตั้งอยู่ห่างกัน 8 ไมล์ (13 กิโลเมตร) สโมสรนี้แข่งขันในเวลช์พรีเมียร์ลีก ในฤดูกาล 2018–19 เดอะนิวเซนส์ชนะเลิศติดต่อกันเป็นสมัยที่ 8 และสร้างสถิติเป็นสโมสรที่ชนะเลิศมากที่สุดคือ 13 สมัย

สโมสรนี้ก่อตั้งใน ค.ศ. 1959 ในชื่อสโมสรฟุตบอลคลันซันต์ฟรายด์ หลังจากนั้นใน ค.ศ. 1997 สโมสรได้เปลี่ยนชื่อเป็นสโมสรฟุตบอลโทเทิลเน็ตเวิร์กโซลูชันส์ตามชื่อผู้สนับสนุน ใน ค.ศ. 2003 สโมสรนี้ได้ยุบรวมกับสโมสรฟุตบอลออสเวสตรีทาวน์ และเปลี่ยนมาใช้ชื่อเดอะนิวเซนส์ซึ่งเป็นชื่อในปัจจุบันในอีกสามปีถัดมา

สนามเหย้าของทีเอ็นเอสคือพาร์กฮอลล์ในเมืองออสเวสตรี หลังจากย้ายจากสนามเดิมที่คลันซันต์ฟรายด์ใน ค.ศ. 2007 พาร์กฮอลล์รองรับผู้ชมได้ 2,034 คน โดยมีที่นั่งจำนวน 1,000 ที่นั่ง และมีแผนการที่จะขยายสนามให้รองรับผู้ชมได้ 3,000 ในอนาคต

ประวัติ
-------

### คลันซันต์ฟรายด์

สโมสรเริ่มก่อตั้งโดยใช้ชื่อ**สโมสรฟุตบอลคลันซันต์ฟรายด์**เพื่อเป็นตัวแทนของหมู่บ้านคลันซันต์ฟรายด์-อัม-เมฮายน์ ซึ่งเป็นหมู่บ้านเล็ก ๆ ใกล้ชายแดนติดต่อกับอังกฤษใน ค.ศ. 1959 และใช้สนามรีครีเอชันกราวด์ (Recreation Ground) เป็นสนามเหย้า คลันซันต์ฟรายด์เข้าแข่งขันในมอนต์โกเมอรีเชอร์อเมเจอร์ฟุตบอลลีก ซึ่งเป็นลีกฟุตบอลระดับสี่ของเวลส์ในขณะนั้น คลันซันต์ฟรายด์ชนะเลิศจำนวน 7 ครั้ง เมื่อสิ้นสุดฤดูกาล 1989–90 คลันซันต์ฟรายด์ได้รับเลือกให้เข้าสู่เซ็นทรัลเวลส์ลีก (หรือมิดเวลส์ลีกในปัจจุบัน) พวกเขาแข่งขันเพียงฤดูกาลเดียวก็ได้ตำแหน่งรองชนะเลิศและเลื่อนชั้นสู่คัมรีอัลไลอันซ์ หลังจากนั้นพวกเขาก็ประสบความสำเร็จต่อเนื่อง โดยในฤดูกาล 1992–93 พวกเขาได้เลื่อนชั้นสู่ลีกสูงสุดในฐานะทีมชนะเลิศของคัมรีอัลไลอันซ์ และชนะเลิศการแข่งขันเวลช์อินเทอร์มิเดียตคัพด้วย

### โทเทิลเน็ตเวิร์กโซลูชันส์

คลันซันต์ฟรายด์ชนะเลิศเวลช์คัพใน ค.ศ. 1996 และได้สิทธิ์เข้าแข่งขันยูฟ่าคัพวินเนอร์สคัพเป็นครั้งแรก ในช่วงเวลานั้น บริษัทโทเทิลเน็ตเวิร์กโซลูชันส์ซึ่งเป็นบริษัทคอมพิวเตอร์ที่ตั้งอยู่ในเมืองออสเวสตรีได้เสนอข้อตกลงเป็นผู้สนับสนุนมูลค่า 250,000 ปอนด์แลกกับการพ่วงชื่อบริษัทเข้าไปในชื่อสโมสรเป็น**สโมสรฟุตบอลโทเทิลเน็ตเวิร์กโซลูชันส์ คลันซันต์ฟรายด์** ในรอบคัดเลือกพวกเขาจับสลากพบกับรุคคอร์ซุฟซึ่งเป็นทีมชนะเลิศฟุตบอลถ้วยจากโปแลนด์ พวกเขาเสมอ 1–1 ที่เวลส์ก่อนจะแพ้ 5–0 ที่โปแลนด์ ในปีถัดมาพวกเขาเปลี่ยนชื่อเหลือเพียง**สโมสรฟุตบอลโทเทิลเน็ตเวิร์กโซลูชันส์**เท่านั้น ซึ่งทำให้เป็นสโมสรแรกในสหราชอาณาจักรที่ตั้งชื่อโดยใช้ชื่อผู้สนับสนุนเท่านั้น และนับแต่นั้นมาพวกเขายังได้เข้าแข่งขันฟุตบอลระดับทวีปยุโรปอีกหลายครั้ง การแข่งขันฟุตบอลถ้วยยุโรปนัดเหย้าของพวกเขามักจะใช้สนามของสโมสรอื่นที่อยู่บริเวณใกล้เคียงเช่นนิวทาวน์หรือเรกซัมเนื่องจากรีครีเอชันกราวด์ซึ่งเป็นสนามเหย้าจริงของพวกเขาเองนั้นไม่ผ่านมาตรฐานของยูฟ่า ในการแข่งขันกับแมนเชสเตอร์ซิตีใน ค.ศ. 2003 พวกเขาใช้มิลเลนเนียมสเตเดียมที่คาร์ดิฟฟ์ซึ่งมีความจุ 72,000 ที่นั่งเป็นสนามเหย้า

### ยุบรวมกับออสเวสตรีทาวน์

ในฤดูร้อน ค.ศ. 2003 ผู้ถือหุ้นของสโมสรฟุตบอลออสเวสตรีทาวน์เข้าประชุมร่วมกับทีเอ็นเอสเพื่อเจรจาการยุบรวมทีม แม้ว่าผู้ถือหุ้นบางส่วนจะไม่ทราบเรื่องนี้ก็ตาม ออสเวสตรีทาวน์ซึ่งมีฐานะทางการเงินด้อยกว่านั้นอยู่ไม่ไกลจากทีเอ็นเอสนัก และแข่งขันในลีกของเวลส์เช่นกันแม้ว่าจะตั้งอยู่ในมณฑลชรอปเชอร์ในประเทศอังกฤษก็ตาม สมาคมฟุตบอลเวลส์ได้รับรองการรวมทีมในวันที่ 14 สิงหาคม ค.ศ. 2003 แม้ว่าเดิมทีเดียวนั้นยูฟ่าไม่เห็นด้วยกับการยุบรวมทีมที่อยู่ในคนละประเทศกัน แต่ยูฟ่าก็รับรองในเวลาต่อมา

ฤดูกาล 2003–04 ทีเอ็นเอสไม่ประสบความสำเร็จในการแข่งขัน พวกเขาได้เพียงรองชนะเลิศทั้งในลีกและเวลช์คัพ โดยตำแหน่งชนะเลิศทั้งสองรายการนั้นเป็นของริล อย่างไรก็ตาม ทีเอ็นเอสได้ตำแหน่งชนะเลิศทั้งสองรายการในฤดูกาลถัดมา

ในช่วงปิดฤดูกาลก่อนเริ่มฤดูกาล 2005–06 หลังจากที่ยูฟ่าไม่อนุมัติให้ลิเวอร์พูลซึ่งชนะเลิศยูฟ่าแชมเปียนส์ลีกเข้าแข่งขันในฤดูกาลถัดไป ทีเอ็นเอสได้เสนอตัวแข่งขันกับลิเวอร์พูลแบบนัดเดียวเพื่อชิงสิทธิ์เข้าแข่งขันรอบคัดเลือกรอบแรก หลังจากที่ยูฟ่าได้ตกลงให้ลิเวอร์พูลเข้าแข่งขันในรอบคัดเลือกรอบแรกได้ ทีเอ็นเอสและลิเวอร์พูลก็จับสลากได้พบกันเอง โดยการแข่งขันนัดแรกที่แอนฟีลด์ ลิเวอร์พูลเป็นฝ่ายชนะ 3–0 จากแฮตทริกของสตีเวน เจอร์ราร์ด นัดที่สองซึ่งแข่งขันที่เรกซัมนั้น จีบรีล ซีเซทำประตูขึ้นนำก่อนที่เจอร์ราร์ดซึ่งเปลี่ยนตัวลงมาทำเพิ่มได้อีกสองประตู ทำให้ลิเวอร์พูลชนะด้วยผล 3–0 เช่นกัน แม้ว่าทีเอ็นเอสจะเป็นฝ่ายแพ้ในการแข่งขันก็ยังได้รับการยกย่อง โดยเฉพาะเจอราร์ด โดเฮอร์ตี ผู้รักษาประตูชาวไอร์แลนด์เหนือซึ่งราฟาเอล เบนิเตซได้ยกย่องว่าเป็นผู้เล่นที่ดีที่สุดในการแข่งขันทั้งสองนัด

### เดอะนิวเซนส์

ต้น ค.ศ. 2006 บริติชเทเลคอมได้เข้าควบรวมกิจการของโทเทิลเน็ตเวิร์กโซลูชันส์ ซึ่งทำให้ข้อตกลงการเป็นผู้สนับสนุนสิ้นสุดลงเมื่อจบฤดูกาล 2005–06 และจำเป็นต้องหาชื่อใหม่ในการแข่งขันฤดูกาลถัดไป ซึ่งพวกเขาตกลงกันได้ว่าจะใช้ชื่อ "เดอะนิวเซนส์" ซึ่งสอดคล้องกับประวัติศาสตร์ของทั้งสองสโมสรที่ควบรวมกันก่อนหน้านี้ โดยคลันซันต์ฟรายด์มีฉายาว่า "เดอะเซนส์" มาก่อน ในขณะที่ประวัติศาสตร์ของเมืองออสเวสตรีเองก็เกี่ยวข้องกับออสวอลด์แห่งนอร์ทัมเบรียซึ่งต่อมาได้รับการยกย่องเป็นนักบุญออสวอลด์ นอกจากนี้ชื่อใหม่ยังสอดคล้องกับอักษรย่อ "ทีเอ็นเอส" ของชื่อทีมในขณะนั้นด้วย ตราใหม่ของสโมสรได้ออกแบบให้มีรูปสัตว์สองตัว ได้แก่มังกรซึ่งสื่อถึงคลันซันต์ฟรายด์ในเวลส์ และสิงโตซึ่งสื่อถึงออสเวสตรีในอังกฤษ

วันที่ 10 กุมภาพันธ์ ค.ศ. 2010 สำนักข่าวบีบีซีรายงานว่าเดอะนิวเซนส์ได้แจ้งขอใช้สนามเดวาสเตเดียมซึ่งเป็นสนามของสโมสรเชสเตอร์ซิตีเพื่อแข่งขันในฤดูกาล 2010–11 หลังจากไม่ได้รับอนุมัติงบประมาณสำหรับการสร้างอัฒจันทร์ใหม่ขนาด 1,000 ที่นั่งที่พาร์กฮอลล์ ซึ่งในขณะนั้นสโมสรเชสเตอร์ซิตีเองก็ประสบปัญหาทางการเงินเช่นกัน เดวาสเตเดียมนั้นตั้งคร่อมเขตแดนระหว่างอังกฤษและเวลส์ โดยอัฒจันทร์และพื้นสนามตั้งอยู่ในเวลส์ ในขณะที่อาคารสำนักงานของสโมสรอยู่ในอังกฤษ และเชสเตอร์ซิตีเองก็สังกัดอยู่กับสมาคมฟุตบอลอังกฤษ อย่างไรก็ตาม การเจรจาไม่เป็นผลสำเร็จ เชสเตอร์ซิตีล้มละลายในเวลาต่อมา และเดอะนิวเซนส์ยังคงใช้สนามพาร์กฮอลล์ตามเดิมในฤดูกาลถัดมา

เดอะนิวเซนส์ชนะเลิศเวลช์พรีเมียร์ลีกในฤดูกาล 2009–10 และเข้าแข่งขันยูฟ่าแชมเปียนส์ลีก ฤดูกาล 2010–11 ในรอบคัดเลือก โดยจับสลากได้พบกับโบฮีเมียนส์จากสาธารณรัฐไอร์แลนด์ซึ่งชนะเลิศลีกของไอร์แลนด์พรีเมียร์ดิวิชันในรอบคัดเลือกรอบที่สอง โดยถึงแม้ว่าการแข่งขันนัดแรกที่ดาลีเมาต์พาร์ก กรุงดับลิน โบฮีเมียนส์จะเอาชนะไปได้ 1–0 ในวันที่ 13 กรกฎาคม แต่เดอะนิวเซนส์กลับมาเอาชนะได้ที่พาร์กฮอลล์ด้วยผล 4–0 และชนะด้วยผลประตูรวม 4–1 ซึ่งเป็นการชนะครั้งแรกในฟุตบอลถ้วยระดับทวีปนับตั้งแต่เข้าแข่งขันครั้งแรกใน ค.ศ. 1996 แพต เฟนลอน ผู้จัดการสโมสรโบฮีเมียนส์ได้ตำหนิผลงานของลูกทีมว่า "น่าอับอาย" และ "ทำให้สโมสร ลีก และประเทศเสียชื่อเสียง" ซึ่งผลการแข่งขันครั้งนั้นถือเป็นหนึ่งในผลการแข่งขันฟุตบอลถ้วยยุโรปที่แย่ที่สุดของโบฮีเมียนส์ในรอบ 40 ปี เดอะนิวเซนส์ผ่านเข้ารอบไปพบกับอันเดอร์เลคต์ซึ่งชนะเลิศจากเบลเจียนเฟิสต์ดิวิชัน เอ โดยแพ้ทั้งสองนัดด้วยผลรวม 6–1 และผ่านเข้าไปแข่งขันกับซีเอสเคเอ โซเฟียจากบัลแกเรียในรอบคัดเลือกยูโรปาลีกก่อนจะแพ้ด้วยผลรวม 5–2

ในฤดูกาลถัดมา เดอะนิวเซนส์ในฐานะรองชนะเลิศเวลช์พรีเมียร์ลีกได้ผ่านเข้าสู่รอบคัดเลือกยูโรปาลีก โดยเอาชนะคลิฟตันวิลล์จากไอร์แลนด์เหนือด้วยผลรวม 2–1 ในรอบแรกก่อนจะแพ้มีจือแลนจากเดนมาร์กด้วยผลรวม 8–3 ในรอบถัดมา

วันที่ 30 ธันวาคม ค.ศ. 2016 เดอะนิวเซนส์ชนะเคฟเวน ดรูอิดส์ 2–0 ซึ่งเป็นการชนะครั้งที่ 27 ติดต่อกัน และกลายเป็นสโมสรในลีกสูงสุดที่ชนะติดต่อกันมากที่สุดในโลก โดยทำลายสถิติเดิมของอายักซ์ที่ทำไว้ 26 นัดระหว่างทศวรรษ 1970 แต่สถิติของพวกเขาหยุดลงเพียง 27 นัดหลังจากที่เสมอกับนิวทาวน์ 3–3 ในการแข่งขันนัดถัดมา

ผลงานในระดับทวีป
----------------

### การแข่งขัน

| ฤดูกาล | การแข่งขัน | รอบ | คู่แข่งขัน | นัดแรก | นัดที่สอง | ผลรวม |
| --- | --- | --- | --- | --- | --- | --- |
| 1996–97 | ยูฟ่าคัพวินเนอร์สคัพ | QR |   รุค คอร์ซุฟ | 1–1 (H) | 0–5 (A) | **1–6** |
| 2000–01 | ยูฟ่าแชมเปียนส์ลีก | 1Q |   เลวาเดีย ทาลลินน์ | 2–2 (H) | 0–4 (A) | **2–6** |
| 2001–02 | ยูฟ่าคัพ | QR |   ปอลอญญา วอร์ซอ | 0–4 (A) | 0–2 (H) | **0–6** |
| 2002–03 | ยูฟ่าคัพ | QR |   อามีกา วรอญกี | 0–5 (A) | 2–7 (H) | **2–12** |
| 2003–04 | ยูฟ่าคัพ | QR |   แมนเชสเตอร์ ซิตี | 0–5 (A) | 0–2 (H) | **0–7** |
| 2004–05 | ยูฟ่าคัพ | 1Q |   เอิสเต | 0–2 (A) | 1–2 (H) | **1–4** |
| 2005–06 | ยูฟ่าแชมเปียนส์ลีก | 1Q |   ลิเวอร์พูล | 0–3 (A) | 0–3 (H) | **0–6** |
| 2006–07 | ยูฟ่าแชมเปียนส์ลีก | 1Q |   แอ็มอือเปอา | 0–1 (A) | 0–1 (H) | **0–2** |
| 2007–08 | ยูฟ่าแชมเปียนส์ลีก | 1Q |   แวนต์สปิลส์ | 3–2 (H) | 1–2 (A) | **4–4** (a) |
| 2008–09 | ยูฟ่าคัพ | 1Q |   ซูดูวา มารียัมโปเล | 0–1 (A) | 0–1 (H) | **0–2** |
|  | ยูฟ่ายูโรปาลีก | 1Q |   ฟราม เรคยาวิก | 1–2 (A) | 1–2 (H) | **2–4** |
| 2010–11 | ยูฟ่าแชมเปียนส์ลีก | 2Q |   โบฮีเมียนส์ | 0–1 (A) | 4–0 (H) | **4–1** |
| 3Q |   อันเดอร์เลคต์ | 1–3 (H) | 0–3 (A) | **1–6** |
| ยูฟ่ายูโรปาลีก | PO |   ซีเอสเคเอ โซเฟีย | 0–3 (A) | 2–2 (H) | **2–5** |
| 2011–12 | ยูฟ่ายูโรปาลีก | 1Q |   คลิฟตันวิลล์ | 1–1 (H) | 1–0 (A) | **2–1** |
| 2Q |   มีจือแลน | 1–3 (H) | 2–5 (A) | **3–8** |
| 2012–13 | ยูฟ่าแชมเปียนส์ลีก | 2Q |   เฮลซิงบอร์ย | 0–0 (H) | 0–3 (A) | **0–3** |
| 2013–14 | ยูฟ่าแชมเปียนส์ลีก | 2Q |   แลเกีย วอร์ซอ | 1–3 (H) | 0–1 (A) | **1–4** |
| 2014–15 | ยูฟ่าแชมเปียนส์ลีก | 2Q |   สลอวัน บราติสลาวา | 0–1 (A) | 0–2 (H) | **0–3** |
| 2015–16 | ยูฟ่าแชมเปียนส์ลีก | 1Q |   เบ36 ทอร์สเฮาน์ | 2–1 (A) | 4–1 (H) | **6–2** |
| 2Q |   วิเดโอตอน | 0–1 (H) | 1–1 (A) | **1–2** |
| 2016–17 | ยูฟ่าแชมเปียนส์ลีก | 1Q |   เตรเปนเน | 2–1 (H) | 3–0 (A) | **5–1** |
| 2Q |   อาโปเอล | 0–0 (H) | 0–3 (A) | **0–3** |
| 2017–18 | ยูฟ่าแชมเปียนส์ลีก | 1Q |   ยูโรปา | 1–2 (H) | 3–1 (A) | **4–3** |
| 2Q |   ริเยกา | 0–2 (A) | 1–5 (H) | **1–7** |
| 2018–19 | ยูฟ่าแชมเปียนส์ลีก | 1Q |   ชเกนเดีย | 0–5 (A) | 4–0 (H) | **4–5** |
| ยูฟ่ายูโรปาลีก | 2Q |   ลิงคอล์น เรดอิมป์ส | 2–1 (H) | 1–1 (A) | **3–2** |
| 3Q |   มีจือแลน | 0–2 (H) | 1–3 (A) | **1–5** |
| 2019–20 | ยูฟ่าแชมเปียนส์ลีก | 1Q |   เฟรอนีเกลี | 2–2 (H) | 1–0 (A) | **3–2** |
| 2Q |   โคเปนเฮเกน | 0–2 (H) | 0–1 (A) | **0–3** |
| ยูฟ่ายูโรปาลีก | 3Q |   ลูโดโกเรตส์ รัซกราด | 0–5 (A) | 0–4 (H) | **0–9** |
| 2020–21 | ยูฟ่ายูโรปาลีก | 1Q |   เอ็มเอ็ชกา ชิลินา | **3–1** (ต่อเวลา) (H) | — | — |
| 2Q |   เบ36 ทอร์สเฮาน์ | **2–2** (ลูกโทษ 4–5) (A) | — | — |
| 2021–22 | ยูฟ่าคอนเฟอเรนซ์ลีก | 1Q |   เกลนโทรัน | 1–1 (A) | 2–0 (H) | **3–1** |
| 2Q |   เคานอ ฌัลกิริส | 5–0 (A) | 5−1 (H) | **10−1** |
| 3Q |   วิกตอเรีย เปิลเซน | 4–2 (H) | 1–3 (ต่อเวลา) (A) | **5–5** (ลูกโทษ 1–4) |

หมายเหตุ
* **QR**: รอบคัดเลือก
* **1Q**: รอบคัดเลือกรอบแรก
* **2Q**: รอบคัดเลือกรอบที่สอง
* **3Q**: รอบคัดเลือกรอบที่สาม
* **PO**: รอบเพลย์ออฟ

1. 1 2 3 4 5 6  แข่งขันที่เรสคอร์สกราวด์ เร็กซัม
2. 1 2 3 4  แข่งขันที่แลตแทมพาร์ก นิวทาวน์
3. ↑  แข่งขันที่มิลเลนเนียมสเตเดียม คาร์ดิฟฟ์
4. ↑  แข่งขันที่คาร์ดิฟฟ์ซิตีสเตเดียม คาร์ดิฟฟ์

### สรุป

| การแข่งขัน | แข่งขัน | ชนะ | เสมอ | แพ้ | ประตูได้ | ประตูเสีย | ผลต่าง |
| --- | --- | --- | --- | --- | --- | --- | --- |
| ยูฟ่าแชมเปียนส์ลีก | 33 | 9 | 4 | 20 | 34 | 58 | −24 |
| ยูฟ่าคัพและยูฟ่ายูโรปาลีก | 20 | 2 | 3 | 15 | 15 | 51 | −36 |
| ยูฟ่าคัพวินเนอร์สคัพ | 2 | 0 | 1 | 1 | 1 | 6 | −5 |
| รวม | 55 | 11 | 8 | 36 | 50 | 115 | –65 |

อ้างอิง
-------

1. ↑  "Saints crowned Champions for thirteenth time". Welsh Premier League. 13 เมษายน 2562. `{{cite web}}`: ตรวจสอบค่าวันที่ใน: `|date=` (help)
2. ↑  "Park Hall, Oswestry". The New Saints of Oswestry Town F.C. คลังข้อมูลเก่าเก็บจากแหล่งเดิมเมื่อ 27 กันยายน 2007. สืบค้นเมื่อ 5 กันยายน 2007.
3. ↑  Welsh club offer Liverpool lifeline เก็บถาวร 21 กุมภาพันธ์ 2009 ที่ เวย์แบ็กแมชชีน, *RTÉ*, 26 พฤษภาคม 2005.
4. ↑  Benitez praise for TNS goalkeeper, *BBC Sport Online*, 19 กรกฎาคม 2005. Retrieved 12 กรกฎาคม 2006.
5. ↑  "BT to 'expand' TNS after buy-out". BBC. 31 ตุลาคม 2548. สืบค้นเมื่อ 5 ตุลาคม 2552. `{{cite news}}`: ตรวจสอบค่าวันที่ใน: `|accessdate=` และ `|date=` (help)
6. ↑  "The New Saints F.C. Crest & Club History".
7. ↑  "The New Saints look at moving to Chester's Deva Stadium". BBC Sport. 10 กุมภาพันธ์ 2553. สืบค้นเมื่อ 19 กุมภาพันธ์ 2553. `{{cite news}}`: ตรวจสอบค่าวันที่ใน: `|accessdate=` และ `|date=` (help)
8. ↑  "Bohemians 1–0 TNS". *RTÉ Sport*. 13 กรกฎาคม 2555. คลังข้อมูลเก่าเก็บจากแหล่งเดิมเมื่อ 17 กรกฎาคม 2555. สืบค้นเมื่อ 19 กรกฎาคม 2555. `{{cite web}}`: ตรวจสอบค่าวันที่ใน: `|accessdate=`, `|date=` และ `|archivedate=` (help)
9. ↑  "The New Saints 4–0 Bohemians (4–1 agg)". RTÉ. 20 กรกฎาคม 2555. คลังข้อมูลเก่าเก็บจากแหล่งเดิมเมื่อ 22 กรกฎาคม 2555. สืบค้นเมื่อ 21 กรกฎาคม 2555. `{{cite web}}`: ตรวจสอบค่าวันที่ใน: `|accessdate=`, `|date=` และ `|archivedate=` (help)
10. ↑  "Embarrassed Fenlon slams 'disgraceful' Bohs". rte.ie. 21 กรกฎาคม 2555. คลังข้อมูลเก่าเก็บจากแหล่งเดิมเมื่อ 22 กรกฎาคม 2555. สืบค้นเมื่อ 21 กรกฎาคม 2555. `{{cite web}}`: ตรวจสอบค่าวันที่ใน: `|accessdate=`, `|date=` และ `|archivedate=` (help)
11. ↑  "Fenlon fumes as sorry Gypsies sent crashing". Irish Independent. 21 กรกฎาคม 2555. สืบค้นเมื่อ 21 กรกฎาคม 2555. `{{cite web}}`: ตรวจสอบค่าวันที่ใน: `|accessdate=` และ `|date=` (help)
12. ↑  Brown, Tom (30 ธันวาคม 2559). "Welsh Premier League: Champions New Saints break Ajax world record". BBC Sport. สืบค้นเมื่อ 30 ธันวาคม 2559. `{{cite web}}`: ตรวจสอบค่าวันที่ใน: `|accessdate=` และ `|date=` (help)
13. ↑  "New Saints' world-record run of victories is ended by 3-3 draw with Newtown". *BBC Sport*. 14 มกราคม 2560. สืบค้นเมื่อ 10 สิงหาคม 2562. `{{cite web}}`: ตรวจสอบค่าวันที่ใน: `|accessdate=` และ `|date=` (help)

แหล่งข้อมูลอื่น
---------------

* เว็บไซต์ทางการ

| * ด
* ค
* ก
คัมรีพรีเมียร์ |
| --- |
| สโมสรในฤดูกาล 2019–20 | 
* Aberystwyth Town
* Airbus UK Broughton
* Bala Town
* Barry Town United
* Caernarfon Town
* Cardiff Metropolitan University
* Carmarthen Town
* Cefn Druids
* Connah's Quay Nomads
* Newtown
* Pen-y-Bont
* เดอะนิวเซนส์

 |

| การควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| ทั่วไป | 
* VIAF
	+ 1
* เวิลด์แคต (ผ่าน VIAF)

 |
| หอสมุดแห่งชาติ | 
* สหรัฐ

 |